ຣັດເຊຍ ຍົກເລີກ ໂຄງການສົ່ງແກັສ ໄປຍັງອີຢູ ແລ້ວ ຫັນໄປຫາ ເທີກີແທນ
​ປະທານາທິບໍດີ ປູ​ຕິນ ກ່າວ​ວ່າ ການທີ່ສະຫະພາບ​ຢູ​ໂຣບ ​ໄດ້​ປະຕິ​ເສດ​ໂຄງການ​ທໍ່​ສົ່ງ​​ແກັສ South Stream ນັ້ນ ​ໄດ້​ກົດດັນ​ໃຫ້ຣັດ​ເຊຍ ຫັນປ່ຽນ​ເປົ້າໝາຍ​ຂອງ​ຕົນໄປ​ບ່ອນ​ອື່ນ.
ປະທານາທິບໍດີ ຣັດເຊຍ ທ່ານ Vladimir Putin ກ່າວວ່າ ມົສກູ ຍົກເລີກ ໂຄງການກໍ່ສ້າງທໍ່ແກັສ ທີ່ມີມູນຄ່າ ຫຼາຍຕື້ດອນລາ ສຳຫລັບ ພາກໃຕ້ຂອງຢູໂຣບ ແລະ ຈະເພີ້ມແກັສໃຫ້ແກ່ປະເທດ ເທີກີ ແທນ ລະຫວ່າງ ການເດີນທາງໄປຢ້ຽມຢາມ ນະຄອນຫລວງ ອັງກາຣາ ຂອງເທີກີ ໃນວັນຈັນວານນີ້ ປະທານາທິບໍດີ ປູຕິນ ກ່າວວ່າ ການ ທີ່ສະຫະພາບຢູໂຣບ ໄດ້ປະຕິເສດໂຄງການທໍ່ສົ່ງແກັສ South Stream ນັ້ນ ໄດ້ກົດດັນໃຫ້ຣັດເຊຍ ຫັນປ່ຽນເປົ້າໝາຍຂອງຕົນ ໄປບ່ອນອື່ນ ຫຼັງຈາກທີ່ໄດ້ພົບປະກັບ ປະທານາທິບໍດີເທີກີ ທ່ານ Recep Tayyip Erdogan ແລ້ວ ທ່ານ ປູຕິນ ກ່າວວ່າ ຣັດເຊຍ ຈະເພີ້ມການລຳລຽງແກັສໃຫ້ເທີກີ ຜ່ານທໍ່ແກັສທີ່ມີຢູ່ແລ້ວນັ້ນ ທ່ານ ກ່າວອີກວ່າ ມົສກູ ຈະທຳງານເພື່ອສ້າງຕັ້ງ ທໍ່ສົ່ງແກັສສາຍໃໝ່ຢູ່ໃຕ້ທະເລສາບດຳ ຫຼື Black Sea ໄປຫາເທີກີ ໃນຂະນະທີ່ ແຜນການດັ່ງກ່າວຍັງຢູ່ໃນຂັ້ນຕົ້ນໆ ນັ້ນ ທ່ານ ປູຕິນ ກ່າວວ່າ ຣັດເຊຍ ຈະສະເໜີ ລຸດລາຄາແກັສລົງ 6 ເປີເຊັນ ສຳຫລັບ ການລຳລຽງແກັສໃຫ້ແກ່ເທີກີ ໃນປີໜ້າ ເພື່ອເສີມສ້າງ ສາຍພົວພັນ ທາງດ້ານພະລັງງານຂອງຕົນ ເທີກີ ເປັນປະເທດທີ່ຊື້ແກັສທຳມະຊາດຈາກຣັດເຊຍ ທີ່ໃຫຍ່ສຸດອັນດັບສອງ ຕາມຫລັງ ປະເທດເຢຍຣະມັນ ປະມານ 60 ເປີເຊັນ ຂອງແກັສທຳມະຊາດທີ່ເທີກີ ນຳເຂົ້າ ແມ່ນມາຈາກຣັດເຊຍ ຊຶ່ງຍັງມີຄວາມພ້ອມພຽງ ທີ່ເທີກີຈະສ້າງໂຮງງານພະລັງນິວເຄຣຍແຫ່ງທຳອິດອີກດ້ວຍ